GiliGold/VAD_KnessetCorpus huggingface dataset:
עמר בר-לב: ראשית, מצטרף לכל הברכות, פרצת תקרת זכוכית אבל כמו שנאמר, לא בגלל שאת אישה, כי אם בזכות היכולות והכישורים שלך.
עמר בר-לב: הזכרת שהיית בוועדה גם מהצד השני.
עמר בר-לב: אני זוכר בכנסת התשע עשרה, כשהייתי יושב-ראש ועדת המשנה למשאבי אנוש וקורסים נפגשנו הרבה, היה פולו אפ על הדיונים ובכולם העבודה מולך הייתה מוצלחת.
עמר בר-לב: ב-7 השנים שהייתי בוועדת חוץ וביטחון ישבתי לצד שרי ביטחון לשעבר ורמטכ"לים לשעבר וכל מיני לשעברים ולא פעם היה להם קשה להבין שהיום הם יושבים בוועדה שצריכה לבקר ולפקח על המערכות שהם הובילו ופקדו עליהם.
עמר בר-לב: אני מאמין שתצליחי לעשות את ההבדלה הזאת, כי כמו שנאמר לפני, המערכות האלה, כמו כל מערכת, צריכות ביקורת, פיקוח ובקרה.
עמר בר-לב: מהזווית הזו, דברים שרואים מכאן לא רואים משם, כבר יש לך ניסיון בוועדה.
עמר בר-לב: אבל כיושבת-ראש הוועדה אין לי ספק שיהיה מאוד משמעותי שתראי את הדברים מכאן, כפי שצריך לראות מוועדת חוץ וביטחון, שתפקידה בין היתר לבקר ולפקח על מערכת הביטחון.
עמר בר-לב: בהצלחה.
אורנה ברביבאי: חבר הכנסת דיכטר.
אבי דיכטר: לפני פחות משנתיים ישבת בצד הזה והשמעת קול מחאה על כך שבוועדת משנה שנקבעה באופן זמני אין אישה.
אבי דיכטר: הכנסת הפיקה לקחים מהר מאוד, הייתי אומר הרבה יותר מהר ממה שחשבת שזה יקרה.
אבי דיכטר: גם יותר מהר וגם יותר גבוה.
אבי דיכטר: זה מראה שאנחנו כבר עוברים את השלבים של פעם.
אבי דיכטר: לעצם העניין, מעבר לחברי הכנסת שבוועדה, צריך לזכור שיש צוות של הוועדה שהוא שומר המסך של הוועדה.
אבי דיכטר: מלטקו מנהל הוועדה, שגיא, דפנה ומצד שני מירי איילת ועידו, צוות שעבור כל חברי הוועדה בכלל, ועבורך כיושבת-ראש בפרט, ללא קשר אם זה קבוע, ארבעה חודשים או ארבעה שבועות, זה צוות שדואג למשוך את השרוול ואם צריך גם לקרוע אותו.
אבי דיכטר: בוועדה יש חברי כנסת ותיקים ויושבי ראש ועדה וועדות משנה לשעבר, אני מתחייב בשמנו להגיש כל עזרה שצריך להגיש מהניסיון שלנו, הניסיון הזה הוא חשוב, אבל תזכרי שבסוף זה על הכתפיים שלך.
אבי דיכטר: בהצבעות את יודעת איך זה, חברים חברים אבל לפעמים יש גם שיקולים אחרים.
אבי דיכטר: כולנו מכירים את המשפט "לתפארת מדינת ישראל" מיום העצמאות, אבל יש לא מעט הזדמנויות, גם בוועדה, לקבל החלטות ולפקח באופן שיבטיח שהמשפט הזה יאמר לא רק ביום העצמאות.
אבי דיכטר: אלה הבנים והבנות שלנו, זה הביטחון שלנו ולכנסת יש תפקיד מאוד משמעותי בזה.
אבי דיכטר: שיהיה בהצלחה, הצלחתך- הצלחתנו.
אורנה ברביבאי: חברת הכנסת נירה שפק.
נירה שפק: אני רוצה קודם כל לברך אותך.
נירה שפק: אני מרגישה נרגשת לא פחות ממך בהקשר הזה, גם בגאווה שלי כחברת כנסת ביש עתיד וגם בכל הכובעים הביטחוניים שלי.
נירה שפק: מעבר לזה שאני באה מהצבא ובלא מעט מקומות שישבתי את היית בצד השני של השולחן ואמרת לי, רוצי, למרות שהיית האישה היחידה שהתמודדה לתפקיד.
נירה שפק: הנה את גם פה.
נירה שפק: אז לנשים כמונו, שהתקדמנו והגענו לפה, זו גאווה לראות את זה, זה אומר שאפשר וזו תקווה לא רק לנו, גם לילדים שלנו, לבנים שלי לא פחות מאשר לבנות שלי.
נירה שפק: גם בכובע שלי כאשת מילואים, הידיעה שכולנו יושבים סביב השולחן.
נירה שפק: אני חייבת להגיד שאני טובה גם לרוץ לממ"ד, אז טוב שיש מישהי שמכירה גם את הצדדים האלה.
נירה שפק: נאמר הרבה שנבחרת לא בגלל שאת אישה וזה נכון.
נירה שפק: מצד שני, כשאני מסתכלת מסביב ורואה את התמהיל של גברים ונשים, אני מוצאת את עצמנו במיעוט אז כן, לא רק בגלל שאת אישה, אבל זה מחמם את הלב ומעלה תקווה משום שאת אישה.
נירה שפק: אז כאישה לאישה אני מאחלת לך בהצלחה.
אורנה ברביבאי: חבר הכנסת שיקלי בבקשה.
עמיחי שיקלי: גם בשמי, מהמעט שהכרנו ונהנו מדיונים מרתקים ביחד וגם בשם סיעת ימינה אני רוצה לברך אותך ולא יכול שלא לחשוב במעמד הזה על אשת הלפידות דבורה הנביאה שחתמה את שירתה בברכות שאני מאחל לוועדה הזאת: "כן יאבדו כל אויביך יהוה ואהביו כצאת השמש בגברתו ותשקוט הארץ ארבעים שנה"
אורנה ברביבאי: אמן.
עמיחי שיקלי: זאת המשימה.
עמיחי שיקלי: בהצלחה רבה.
אורנה ברביבאי: חבר הכנסת רון כץ
רון כץ: אני מצטרף לברכות ומאוד גאה להיות פה ברגע היסטורי.
רון כץ: זה לא דבר מובן מאליו, אנחנו רגילים לאירועי היום שקורים ומתקדמים ואז ממשיכים הלאה, אבל רגע אחד צריך לעצור כדי להבין את ההישג האדיר שלך אורנה, שהוא באמת לא מובן מאילו.
רון כץ: אני שמח להיות פה ולקחת חלק.
רון כץ: אני מאוד גאה שאת עומדת בראש הוועדה הזו.
רון כץ: אני מאחל לכולנו לקבל שיקולים עניינים.
רון כץ: אני חושב שאפשר להשאיר את הפוליטיקה מחוץ לחדר הזה, זו המשימה האמיתית שלנו, שבחדר הזה נקבל את ההחלטות הטובות ביותר עבור עם ישראל ועבור מדינת ישראל.
רון כץ: כשאני רואה את התמהיל של האנשים שיושבים סביב השולחן הזה, אני בטוח שגם כך יהיה.
רון כץ: אז בהצלחה גדולה לוועדה הזו, שנדע תמיד לקבל את ההחלטות הנכונות ונדע תמיד להיות בצד הנכון של כל דיון וכל החלטה.
רון כץ: ברמה האישית, אני מאוד גאה להיות פה.
רון כץ: זה כבוד גדול שאת מובילה את הוועדה.
רון כץ: לא רק בגלל שאת אישה, אבל בגלל שאת אישה אני רוצה לומר לך שאת מודל לחיקוי אמיתי עבור הרבה נשים.
רון כץ: אני מקבל הרבה הודעות, אחותי קצינה בצבא, רואה אותך עכשיו ואומרת, עשיתם היום דבר גדול.
רון כץ: באמת דבר גדול נעשה.
רון כץ: רגע אחד אפשר לשים את הציניות והפוליטיקה בצד ולהגיד לך יישר כוח גדול.
רון כץ: אני מאוד גאה בך היום וכיף גדול להיות פה.
אורנה ברביבאי: אני רוצה להגיד שהברכות שלכם לא מובנות מאיליהם בעיני.
אורנה ברביבאי: העובדה שבחרתם כל אחד בדרכו להגיד את הדברים, זה משהו שמחייב אותי, זה לא מובן מאליו.
אורנה ברביבאי: אני מגיעה לכאן, לא משנה לי כמה זמן הוועדה הספציפית הזו תימשך, מתוך כובד ראש והבנת האחריות על כתפינו, לא רק על כתפי.
אורנה ברביבאי: יושבים פה עשרות ומאות שנים של ניסיון בתחומי עיסוק בענפים ביטחוניים ואחרים.
אורנה ברביבאי: השיעור הראשון במכללה לביטחון לאומי, למי שעבר אותו, בכלל, ביטחון לאומי הוא לא רק ביטחון, הוא משילות, כלכלה, לכידות חברתית ודמה שיש לנו אתגרים בכלל עולמות התוכן.
אורנה ברביבאי: דווקא בגלל זה, האחריות הולכת ומתעצמת, בוודאי בהיבטים של חקיקה, בהיבטים של בקרה ופיקוח.
אורנה ברביבאי: לכן באנו לעבוד מתוך מחויבות עמוקה, מתוך תפיסה של שליחי ציבור והבנה שכל מה שיעשה ייעשה בעזרת השם לטובת עם ישראל ולטובת ביטחון מדינת ישראל.
אורנה ברביבאי: תודה רבה חברים.
אורנה ברביבאי: ישיבה זו נעולה.
אורנה ברביבאי: חברים, אנחנו מתחילים, ויצטרפו אלינו בהמשך.
אורנה ברביבאי: בוקר טוב, אני מכריזה על הדיון כדיון פתוח ולא חסוי – לפחות בחלק הראשון שלו, עד שאגדיר אחרת – וזה נעשה עפ"י סעיף 120(ב)(2).
אורנה ברביבאי: תראו, זה דיון ראשון בוועדת החוץ והביטחון, זו מציאות חריגה גם בהקשרים של האיומים מקרוב ומרחוק, וגם בהקשרים של המציאות, אומר בעדינות, הפוליטית הסבוכה.
אורנה ברביבאי: ולא בעדינות, בכאוס הפוליטי שבו אנחנו נמצאים.
אורנה ברביבאי: אני חושבת שמוסכם ומקובל על כל מי שיושב כאן
אורנה ברביבאי: כחבר בוועדה שנעשה את הכול כדי להבטיח שהמענה לטובת ביטחון המדינה יהיה הטוב ביותר.
אורנה ברביבאי: לא נעלם מעיני שהוועדה זמנית, אבל אני רוצה להגיד שלמרות שהוועדה זמנית האחריות והסמכות של הוועדה לא פחותה מכל ועדה קבועה אחרת.
אורנה ברביבאי: ולכן בכוונתי, ואני יודעת שגם בכוונתכם, להתייחס במלוא הרצינות לסוגיות שנמצאות על הפרק.
אורנה ברביבאי: ונעשה את המיטב גם כדי להגדיר ולמפות את סדר-היום הביטחוני במדינה וגם לייצר בתוך כל המורכבות הזאת את סדרי העדיפויות המתאימים.
אורנה ברביבאי: דקה לפני שאנחנו מתחילים את סדר-היום, שאדבר עליו, אני חושבת שמוסכם על כולנו שבשם כל ועדת החוץ והביטחון אנחנו בוודאי שולחים תנחומים למחדל מירון באופן שבו אנחנו מחבקים את המשפחות, ושולחים גם איחולי החלמה מהירה לפצועים.
אורנה ברביבאי: צריך להגיד שאתמול היה אירוע ירי חריג בתפוח, וגם מפה אנחנו שולחים איחולי החלמה למי שעכשיו עכשיו ברגעים אלה מתמודד עם מלחמה על בריאותו ועל חייו.
אורנה ברביבאי: אני משוכנעת, מתוך היכרות את גופי הביטחון, שבקרוב הם ישימו את היד על בני הבליעל האלה, ואין לי ספק שימוצה איתם העניין.
אורנה ברביבאי: אני רוצה לעבור, ברשותכם, לסדר-היום של הוועדה, והוא מחולק לשניים.
אורנה ברביבאי: אסביר מה אנחנו מתכננים.
אורנה ברביבאי: נתחיל מייד אחרי דברי הפתיחה בהצבעה על הקמת ועדות המשנה, אומר מי נמצא באיזו ועדה, ואז תהיה הצבעה.
אורנה ברביבאי: זה כמובן דיון פתוח ולא חסוי, ההצבעה, ולאחר מכן נעבור לדיון חסוי.
אורנה ברביבאי: החלק הראשון שלו יהיה החתמה של קצין הכנסת על כתב הצהרת שמירה על סודיות.
אורנה ברביבאי: אבקש מחברי הכנסת שנמצאים בוועדת החוץ והביטחון לעשות לפחות את הדבר הזה מתוך מחויבות לסוגיות הרגישות שנמצאות על הפרק.
אורנה ברביבאי: לאחר מכן נקים ועדת משנה חסויה שלא יכולה לעלות במליאה כשיש פה תקשורת בדיון פתוח.
אורנה ברביבאי: לאחר מכן נקבל סקירת מודיעין שתועבר על ידי ראש חטיבת מחקר באמ"ן תת-אלוף עמית סער.
אורנה ברביבאי: ונסיים בדיון במליאה בהערכת מצב אסטרטגית של רח"ט אסטרטגיה באגף אסטרטגיה בצה"ל תת-אלוף אורן סתר.
אורנה ברביבאי: ביקשתי לעשות את הסקירות האלה די בהתחלה, ובמליאה ולא בוועדות המשנה, משום שאני חושבת שאם אנחנו רוצים לישר קו כמליאה על סוגיות הליבה בנושאים הרגישים שאנחנו אמונים עליהם כדאי שתהיה איזו סקירה מערכתית.
אורנה ברביבאי: ובעיני, אנשים שנמצאים בוועדת החוץ והביטחון צריכים לדעת – לא משנה באיזו ועדת משנה הם נמצאים – במה מדובר ומה סדר-היום, מה האתגרים הביטחוניים שניצבים לפתחנו.
אורנה ברביבאי: אתמרן עם השעות ועם הלו"ז אולי בהפסקה קטנה בין שתי ההערכות, כי בהתאם ללו"ז אנחנו אמורים לסיים את כל הדיון במליאה לקראת השעה אחת, אז תתארגנו בהתאם.
אורנה ברביבאי: אני חושבת שאנחנו יכולים לעבור לוועדות המשנה בהתאמה.
אורנה ברביבאי: אנחנו מקימים שלוש ועדות משנה, אני מגדירה, הן זמניות.
אורנה ברביבאי: תראו, הייתה לי התלבטות מאוד גדולה איך אני בונה את ועדות המשנה האלו בין המורכבות של זמניות.
אורנה ברביבאי: אני משוכנעת שאם זו הייתה ועדה קבועה אז אולי היו בה שינויים.
אורנה ברביבאי: ואני גם אומרת שוועדות המשנה זמניות, ואם נידרש לוועדה קבועה בהמשך, בהתאם למצב הפוליטי, אני אסתכל על זה עוד פעם – אני חושבת שלא היה מישהו מכם שלא דיבר איתי – ואני אקח בחשבון גם את הרצונות.
אורנה ברביבאי: השתדלתי לייצר את האיזונים הנדרשים, ובעיני הוועדות משקפות את הרגישויות ואת הרלוונטיות של העוסקים במלאכה, כל אחד מהמקומות שמהם הוא מגיע.
אורנה ברביבאי: אבל שוב, הן ועדות זמניות.
אורנה ברביבאי: כפועל יוצא מזה שהוועדה זמנית נראה במעלה הדרך על מה אנחנו מדברים.
אורנה ברביבאי: אנחנו מקימים הבוקר שלוש ועדות משנה:
אורנה ברביבאי: בראש הוועדה הזאת יעמוד חבר הכנסת עמר בר לב.
אורנה ברביבאי: תכף אקריא את החברים בה.
אורנה ברביבאי: ההבחנה נוגעת למצבי חירום בעורף.
אורנה ברביבאי: היא לא נוגעת למשל לסוגיות של אירועים אזרחיים כפי שקרה במחדל מירון.
אורנה ברביבאי: פניתי אתמול ליושב-ראש הכנסת באמירה שאולי כדאי, לנוכח העובדה שאין את ועדת הפנים, לשקול לגופו של עניין האם נכון שבנסיבות האלה ועדת החוץ והביטחון תעסוק גם בסוגיה הזאת, וסיכמנו שנדבר על זה שוב.
אורנה ברביבאי: לא התקבלה החלטה.
אורנה ברביבאי: אני חושבת שהמציאות הפוליטית מחייבת כלפי האזרחים בקרה, פיקוח ודין וחשבון גם בנסיבות המאוד חריגות שהכנסת מצויה בהן באופן מתמשך.
אורנה ברביבאי: בראש הוועדה הזאת יעמוד חבר הכנסת מיכאל מלכיאלי.
אורנה ברביבאי: נושאי הפיקוח העיקריים הם: התראה, הערכות מודיעין, המענה לציון ידיעות חשובות, תוכניות עבודה ותוכניות איסוף, תיאום בין שירותים - מערכות האיסוף השונות, תודעה והשפעה, ביטחון שדה וצנזורה, שבויים ונעדרים, ועוד.
אורנה ברביבאי: אלה שלוש הוועדות, כאמור, שנצביע עליהן באופן פומבי.
אורנה ברביבאי: ותהיה ועדה נוספת שנצביע עליה אחרי שנסגור את הדיון כדיון חסוי.
אורנה ברביבאי: נצביע על כל ועדה לגופה, ואז נמשיך בסדר-היום.
אורנה ברביבאי: ועדת המשנה לנושא מודיעין – אני אעמוד בראשה, אורנה ברביבאי כיו"ר, רם בן ברק יהיה חבר בה, אבי דיכטר, אלי אבידר, גדעון סער, יאיר גולן.
אורנה ברביבאי: סך הכול יהיו בה שישה חברים.
אורנה ברביבאי: מי בעד?
אורנה ברביבאי: בעד – 8
אורנה ברביבאי: נמנעים – אין
אורנה ברביבאי: שמונה מתוך שמונה.
אורנה ברביבאי: הרכב הוועדה אושר.
אורנה ברביבאי: זאת תהיה ועדת מודיעין זמנית.
אורנה ברביבאי: ועדת המשנה למוכנות וביטחון שוטף – יעמוד בראשה חבר הכנסת עמר בר לב, שעשה את זה בהצלחה מרובה בעבר.
אורנה ברביבאי: אני שמחה שאתה חוזר.
אורנה ברביבאי: יהיו חברים בוועדה: חבר הכנסת יאיר גולן, חברת הכנסת אורנה ברביבאי, חבר הכנסת איתן גינזבורג – כל עוד לא הוחלט אחרת במעמד שלו, האם הוא מתמנה כשר או לא – הוא יהיה חבר כנסת קבוע בוועדה, חבר הכנסת ניר ברקת.
אורנה ברביבאי: ממלאי מקום: חבר הכנסת זאב אלקין יהיה ממלא מקום שלי, אורנה ברביבאי.
אורנה ברביבאי: ואני מחדדת פה כלפי החדשים, ממלאי המקום הם ספציפית מול חברי כנסת קבועים, וההצבעה שלהם היא למול חברי הכנסת הקבועים.
שמואל לטקו: הם מוזמנים לכל הדיונים.
אורנה ברביבאי: אתם כמובן מוזמנים לכל הדיונים.
אורנה ברביבאי: היכולת להצביע בסוף דיון היא למול ממלא המקום לאותו חבר כנסת רלוונטי.
אורנה ברביבאי: וחבר הכנסת אוריאל בוסו יהיה ממלא מקום של חבר הכנסת ניר ברקת.
אורנה ברביבאי: הצבעה – מי בעד המינויים לוועדת המשנה למוכנות וביטחון שוטף?
אורנה ברביבאי: הוועדה על שמות חברי הכנסת אושרה.
אורנה ברביבאי: הוועדה השלישית והאחרונה לדיון הפתוח היא ועדת המשנה להגנת העורף – העומד בראשה הוא חבר הכנסת מיכאל מלכיאלי כפי שאמרתי.
אורנה ברביבאי: החברים בה הם: חבר הכנסת אופיר סופר, חבר הכנסת ישראל אייכלר, חברת הכנסת אורנה ברביבאי, חבר הכנסת איתמר בן גביר.
אורנה ברביבאי: ממלאי מקום: חבר הכנסת רון כץ יהיה ממלא מקום של אופיר סופר, חבר הכנסת אלכס קושניר יהיה ממלא מקום של ישראל אייכלר, ונירה שפק תהיה ממלאת מקום של אורנה ברביבאי.
אלי אבידר: ושל אלי אבידר.
אלי אבידר: אל תעשי בלגן – קושניר של אלי אבידר.
אלי אבידר: לדעתי, לא?
אורנה ברביבאי: לא, אתה לא חבר בוועדת העורף.
שמואל לטקו: אתה במודיעין.
דפנה סידס-כהן: הצביעו עליך קודם.
אורנה ברביבאי: אתה גם מאחר וגם מעיר לי על משהו לא נכון.
אורנה ברביבאי: פעמיים נרשמה לך הערה, חבר הכנסת.
אבי דיכטר: אושרת, הכול בסדר.
אורנה ברביבאי: ואני מצפה ממך לדייק כשאתה מעיר הערות.
אורנה ברביבאי: בוקר טוב גם לך.
אלי אבידר: אנחנו רגילים ליעקב אשר שמאחר בשעה, ואנחנו עוד מגיעים בזמן.
אורנה ברביבאי: האם אספת את ההצבעה?
אורנה ברביבאי: גם ועדת המשנה הזאת לעניין ועמ"ש הגנת העורף אושרה.
דפנה סידס-כהן: לא, צריך להצביע.
אורנה ברביבאי: לא אושרה?
אורנה ברביבאי: שאלתי אם הייתה הצבעה.
אורנה ברביבאי: הייתה הצבעה?
דפנה סידס-כהן: צריך להצביע, כי ממלאי המקום באו אחרי.
שמואל לטקו: תצביעי עוד פעם על הוועדה.
אורנה ברביבאי: אני עוברת עוד פעם להצבעה על נושא הגנת העורף – יושב-הראש שלה הוא מיכאל מלכיאלי, אופיר סופר חבר, ישראל אייכלר חבר, אורנה ברביבאי, ואיתמר בן גביר.
אורנה ברביבאי: ממלאי מקום: רון כץ במקום אופיר סופר, אלכס קושניר במקום ישראל אייכלר, ונירה שפק במקום אורנה ברביבאי.
אורנה ברביבאי: הצבעה, בבקשה – בעד?
אורנה ברביבאי: בעד – 10
אורנה ברביבאי: עשרה חברי כנסת.
אורנה ברביבאי: ולכן, שלוש הוועדות אושרו.
אורנה ברביבאי: בעצם סיימנו את הדיון הפתוח.
אורנה ברביבאי: ניפרד מהתקשורת, מהמצלמות, ומכאן נעבור לדיון החסוי.
אורנה ברביבאי: אנחנו עוסקים היום בהגדרת מצב חירום, ואני מתכבדת לפתוח את הישיבה של ועדת החוץ והביטחון הזמנית בנושא: בקשת הממשלה לחזור ולהכריז על מצב חירום.
אורנה ברביבאי: הישיבה פתוחה לפי הוראת סעיף 120 לתקנון הכנסת.
אורנה ברביבאי: אני רוצה לומר שמדינת ישראל, על אף כמה שזה נשמע מוזר ולמרות עשרות השנים שאנחנו כבר מדינה יהודית ודמוקרטית, עצמאית וחופשית, מוגדרת כמדינה במצב חירום כמעט מיום הכרזתה כמדינה.
אורנה ברביבאי: ואין ספק שהסיטואציה חריגה.
אורנה ברביבאי: היא לא בריאה.
אורנה ברביבאי: היא לא נכונה.
אורנה ברביבאי: אבל בנסיבות האלה אנחנו חייבים להבין שהמציאות שנוצרה מחייבת אותנו לעסוק בזה כאן ועכשיו גם בתוך אותה מציאות פוליטית מורכבת שאנחנו נמצאים בה.
אורנה ברביבאי: העובדה שלאורך כל כך הרבה זמן אנחנו מוגדרים כמצב חירום מחייבת שינוי.
אורנה ברביבאי: זו סוגיה שנדונה, עסקו בה רבות.
אורנה ברביבאי: היא אפילו הגיעה לערכאות משפטיות שנדרשו לעניין.
אורנה ברביבאי: ולדעתי גם היה תהליך משמעותי של שינוי לאורך השנים, אפילו בכנסות האחרונות.
אורנה ברביבאי: והוועדה הזאת כאן, ועדת החוץ והביטחון לאורך השנים עסקה בזה כדי לצמצם את המציאות שבה מוגדר מצב חירום.
אורנה ברביבאי: ואנחנו צריכים לעשות כל מאמץ שהאילוץ הזה ישתנה ונוכל להפוך לחקיקה את כל ההגדרות הנדרשות כפי שאנחנו רואים את זה במצב הקיים היום ובעוד מה שנותר.
אורנה ברביבאי: אין לנו ברירה בנסיבות הקיימות אלא לאשר את בקשת הממשלה.
אורנה ברביבאי: אנחנו כמובן נקיים הצבעה כאן, אבל המציאות הזאת שבה לא יאושרו התקנות האלה יכולה לייצר מציאות שבה בפירוש אנשים רבים ייפגעו, ולא לכך אנחנו מתכוונים.
אורנה ברביבאי: ולכן הבקשה של הממשלה, כפי שמשרד המשפטים אותה, להאריך את תוקף ההכרזה תידון פה מתוך הבנה גם שזה מצב זמני ובתקווה שלאחר שתוקם ממשלה, לא משנה איזו ממשלה, היא תיקח על עצמה להמשיך לעסוק בזה כדי להפוך את ישראל למדינה מתוקנת שבה החקיקה מובילה ולא תקנות לשעת חירום.
אורנה ברביבאי: אין שום הצדקה להמשיך ולחיות בהגדרה משפטית שישראל היא במצב חירום.
אורנה ברביבאי: אנחנו לא נוכל להאריך את התקנות האלה ליותר מארבעה חודשים בגלל העובדה שאנחנו במציאות של ועדה זמנית.
אורנה ברביבאי: ואני מציעה שעידו ייתן איזושהי סקירה לגבי המצב המשפטי הקיים היום ומה המורכבות שלה ומה המציאות שאנחנו מצויים בתוכה.
אורנה ברביבאי: לאחר מכן כמובן ניתן למשרדים ולהתייחסות.
אורנה ברביבאי: אני יודעת שיש איתנו גם אורחים בזום שניתן להם זמן להגיב, גם זכויות האזרח וגם המכון לדמוקרטיה, ונעבור להצבעה.
אורנה ברביבאי: יש לנו חוב קטן שבתום הדיון הזה, אחרי שאני אשחרר את האנשים, נוכל גם להצביע על ועדת משנה לכוח אדם ונכי צה"ל שתובא להצבעה של החברים כאן.
אורנה ברביבאי: בבקשה, עידו.
עידו בן יצחק: אז באמת, כפי שציינת, מצב חירום שורר בישראל מאז קום המדינה, מאז שמועצת המדינה הזמנית החליטה עליו מספר ימים לאחר קום המדינה.
עידו בן יצחק: מאוחר יותר הנושא של מצב החירום מוסדר בחוק יסוד: הממשלה.
עידו בן יצחק: לא נקבע מעולם מהו בדיוק מצב החירום ומהו שיקול הדעת של הממשלה.
עידו בן יצחק: אבל הוא לאורך השנים שרר.
עידו בן יצחק: בחוק היסוד שתוקן ב-1996 נקבע בעצם שסמכות ההכרזה עוברת מהממשלה לכנסת לפי ההצעה של הממשלה או לפי ההצעה של חברי הכנסת.
עידו בן יצחק: והיא מוגבלת בתוקפה לשנה.
עידו בן יצחק: כלומר, כל שנה לכל היותר פונה הממשלה ומבקשת להכריז.
עידו בן יצחק: ומה המשמעויות המרכזיות של ההכרזה?
עידו בן יצחק: יש שתי משמעויות עיקריות.
עידו בן יצחק: המשמעות הראשונה היא תקנות שעת חירום.
עידו בן יצחק: לפי חוק יסוד: הממשלה, כאשר יש מצב חירום הממשלה יכולה להתקין תקנות שעת חירום שבכוחן לגבור גם על החקיקה של הכנסת.
עידו בן יצחק: בעבר היה שימוש מאוד רחב בכלי הזה.
עידו בן יצחק: בשני העשורים האחרונים הוא הצטמצם מאוד.
עידו בן יצחק: תכף אתייחס לחריג אחד מאוד משמעותי בהיבט הזה.
עידו בן יצחק: למעשה, אם אני לוקח בין 2005 ל-2019, אז בסך הכול פעמיים הותקנו תקנות שעת חירום.
עידו בן יצחק: בשני המקרים למניעת שביתות בוועדה לאנרגיה אטומית.
עידו בן יצחק: החריג הגדול מאוד היה בשנה שעברה עם פרוץ משבר הקורונה, שהחל במין תקופת דמדומים כזו בין הכנסת העשרים-ושתיים לכנסת העשרים-ושלוש.
עידו בן יצחק: הותקנו הרבה תקנות שעת חירום.
עידו בן יצחק: בסך הכול הגיעו לסדר גודל של 38 תקנות שעת חירום שנועדו להתמודד עם הקורונה, חלקן גם תוקנו מספר פעמים, חלקן הותקנו באמת באותה תקופת דמדומים כזאת, חלקן גם לאחר שהכנסת התחילה לתפקד.
עידו בן יצחק: אבל בסופו של דבר התקנות האלה או שהוחלפו בחקיקה ראשית של הכנסת או שבוטלו או שחלקן פקעו בעצמן.
עידו בן יצחק: אגב, תקנות לשעת חירום – ואת זה לא אמרתי בהתחלה – התוקף שלהן מוגבל לשלושה חודשים.
עידו בן יצחק: למעשה החקיקה היום שנחקקה בעקבות, החקיקה הראשית שנחקקה בעקבות הקורונה, כולל מה שמכונה חוק הקורונה הגדול, נותנת היום לממשלה את הכלים שדרושים לה כדי להתמודד עם המשבר.
עידו בן יצחק: מכוח זה מוכרז גם מצב חירום בגלל משבר הקורונה.
עידו בן יצחק: זה מצב חירום אחר.
עידו בן יצחק: הוא לא נדון כאן היום.
עידו בן יצחק: למעשה, רק בשבוע שעבר אישרה את הארכת תוקפו והוא בתוקף עד יוני.
עידו בן יצחק: אנחנו דנים באותו מצב חירום כללי מראשית ימי המדינה שאינו קשור למצב חירום בגלל הקורונה.
עידו בן יצחק: משמעות השנייה של מצב החירום, שלמעשה הסיבה המרכזית שבגללה אנחנו נדרשים לחזור ולאשר אותו, היא שלאורך עשרות השנים הראשונות של קיומה המדינה נחקקו לא מעט חוקים שנקבע בהם שהם יהיו בתוקף כל עוד יש מצב חירום.
עידו בן יצחק: כלומר, אם המצב החירום פוקע, גם החוקים האלה פוקעים.
עידו בן יצחק: בין החוקים האלה יש חוקים בעלי היבטים ביטחוניים כמו החוק המעצרים המנהליים, חוקת תפיסת מקרקעין לשעת חירום שמאפשר לכוחות הביטחון לתפוס שטחים לצורכי ביטחון.
עידו בן יצחק: יש גם חקיקה שהקשר שלה מצב החירום הוא יותר מקרי, כי בין היתר נחקק חוק הפיקוח על מצרכים ושירותים, שזה חוק שבאמת בתפיסה שלו נועד לתת לממשלה כלים להתמודד עם מחסור במצרכים ובשירותים בשעת חירום.
עידו בן יצחק: בפעול בזמנו הותקנו מכוחו מאות צווים שהסדירו ענפים שונים במשק.
עידו בן יצחק: למשל, ענף היהלומים מוסדר כיום מכוח צו כזה.
עידו בן יצחק: שוק התמרוקים, משק הדבש, כל הדברים האלה היום תלויים בצווים שהתוקפים שלהם מותנה במצב חירום.
עידו בן יצחק: כלומר, אם יפקע מצב החירום, גם יפקעו הצווים האלה.
עידו בן יצחק: יכול להיות שזה מה שרצוי, אבל זה מה שתחליטו אתם, חברי הכנסת.
עידו בן יצחק: למעשה, בשנת 1999 הוגשה עתירה לבג"ץ של האגודה לזכויות האזרח.
עידו בן יצחק: באותה שנה גם פחות או יותר הממשלה גם התחילה יותר לדחוף לכיוון של שינוי החקיקה הזאת, כך שלא תהיה יותר תלויה במצב חירום, שניתן יהיה לבטל את מצב החירום.
עידו בן יצחק: הדברים התנהלו די בעצלתיים, יש לומר.
עידו בן יצחק: בשנת 2009 הקימה הוועדה המשותפת לוועדת החוץ והביטחון ולוועדת החוקה צוות מעקב בראשותו של חבר הכנסת אברהם מיכאלי אז, שהחלה לעקוב באופן יותר הדוק אחר הפעילות של הממשלה להחלפת החוקים האלה בחקיקה חדשה.
עידו בן יצחק: אני יכול להגיד שהשינוי הוא דרמטי.
עידו בן יצחק: אנחנו עמדנו ב-2009 על תשעה חוקים ו-165 צווים.
עידו בן יצחק: היום אנחנו עומדים על חמישה חוקים ו-16 צווים.
עידו בן יצחק: כלומר, בצווים יש ירידה של למעלה מ-90%.
עידו בן יצחק: נכון שבשנים האחרונות, בעקבות כל המשבר הפוליטי שמנע פעילות סדירה של הכנסת במשך תקופה ארוכה וגם כשהכנסת חזרה לפעילות, היא עסקה בעיקר בקורונה ופחות הייתה תשומת לב לנושאים האלה, אז ההתקדמות הייתה יותר איטית.
עידו בן יצחק: היו שנים שבהן לא הייתה התקדמות בכלל.
עידו בן יצחק: בהיבט הזה, אגב, בשנה האחרונה דווקא בנושא אחד כן הצליחו להתקדם: נחקק חוק הגז הפחמימני המעובה שהסדיר חמישה מהצווים.
עידו בן יצחק: אבל אנחנו עדיין עומדים על אותם חמישה חוקים ו-16 צווים.
עידו בן יצחק: יש פירוט בסקירה שחילקתי לכם.
עידו בן יצחק: זה המצב כעת.
עידו בן יצחק: עכשיו, בדרך כלל, כמו שאמרתי בהתחלה, הממשלה יכולה לבקש שנאשר את ההכרזה לתקופה של עד שנה.
עידו בן יצחק: וזה מה שהיא גם ביקשה עכשיו.
עידו בן יצחק: אלא שבדרך כלל הדיון הזה נעשה בוועדה משותפת לוועדת החוץ והביטחון ולוועדת החוקה.
עידו בן יצחק: תקנון הכנסת קובע שכאשר עוד לא הוקמו הוועדות, הדיון מתקיים בוועדת החוץ והביטחון הזמנית.
עידו בן יצחק: אבל במקרה כזה תוקף ההכרזה מוגבל לארבעה חודשים, כך שבעצם סמכות הוועדה היא לשלוש אפשרויות: או לאשר לארבעה חודשים, או לא לאשר בכלל, או לאשר לתקופה קצרה יותר.
עמר בר-לב: אפשר לשאול שאלה?
עמר בר-לב: בשנה האחרונה, כמה תקנות/חוקים שהיו במצב של שעת חירום יצאו מתקנות שעת חירום?
עידו בן יצחק: זה מה שציינתי.
עידו בן יצחק: חמישה צווים בתחום הזה.
אורנה ברביבאי: זו רק המגמה לאורך הזמן אחרי - - -
עמר בר-לב: לא, את המגמה אני יודע.
עידו בן יצחק: כן, בשנה האחרונה היו חמישה צווים שהוסדרו בחוק אחד, חוק הגז הפחמימני המעובה.
נירה שפק: חמישה צווים.
אורנה ברביבאי: סיימת, עידו?
אורנה ברביבאי: אנחנו עוברים להצגת בקשת הממשלה.
אורנה ברביבאי: משרד המשפטים, בבקשה.
איל זנדברג: בוקר טוב, חברי הוועדה.
אורנה ברביבאי: בוקר אור.
איל זנדברג: אציג בצורה מאוד קצרה.
איל זנדברג: נמצאת איתי גאל אזריאל.
איל זנדברג: שמי איל זנדברג ממשרד המשפטים.
איל זנדברג: אנחנו עוסקים בדיני החירום.
איל זנדברג: הנקודה שאנחנו עוסקים בה היום היא באמת נקודה לא נוחה למשפט החוקתי: ההכרזה על מצב חירום ושימוש בסמכויות חירום.
איל זנדברג: מצד שני, בכל מבנה חוקתי-דמוקרטי אפשר להגיד שזה רע הכרחי, שיש בו צורך בנסיבות אומנם קיצוניות.
איל זנדברג: שנה ומשהו האחרונות הוכיחו לנו, לפחות בתחילת הדרך, את הצורך באמת בכלי כזה שהוא חריג וקיצוני ונעשה בו שימוש רק תחת מגבלות מאוד משמעותיות אבל התקנת תקנות שעת חירום מכוח חוק יסוד: הממשלה.
עמר בר-לב: זה נכון.
עמר בר-לב: אבל מדובר בתקנות לשעת חירום משנת 1948, שחלקן לא רלוונטיות לכלום.
איל זנדברג: לצד זאת, אני חושב שהתקופה הזאת גם הוכיחה לנו שדרך המלך היא לא שימוש בתקנות שעת חירום, וחשוב לומר את זה, אלא בחקיקה של הכנסת.
איל זנדברג: לעולם מעשה החקיקה הראשית צריך להיות בידי הכנסת כברירת מחדל, ומגיעים לתקנות שעת חירום באמת כאשר אין אפשרות אחרת.
איל זנדברג: והמבנה שהזכיר היועץ המשפטי של הוועדה, של חוק סמכויות מיוחדות למאבק בנגיף קורונה, הוא הדוגמה לכך שכדי להתמודד עם משבר גדול, הממשלה הציעה לכנסת והכנסת חוקקה הסדר חילופי של סמכויות שגם הן חריגות ובעייתיות, אבל נעשו תחת מסגרת חקיקתית ספציפית, וניסינו להתרחק מהשימוש בחוק היסוד.
אורנה ברביבאי: אגב, זה גם מוכיח שאם אפשר היה לעשות את זה בהקשר של הקורונה, אז אין סיבה לא לפעול לחקיקה רחבה גם בהיבטים האלה של הגדרת חירום.
איל זנדברג: ראשית, אין מחלוקת שצריך את אותם חיקוקים שעדיין תלויים בהארכת מצב החירום, ולכך התכוונתי להגיע.
איל זנדברג: צריך לפעול ולהחליף אותם.
איל זנדברג: רציתי לשים בכל זאת קצת סדר ולהראות שגם בתקופת הקורונה בשלב הראשוני באמת לא היו אמצעים אחרים והיה צורך בכלים מיידיים כדי להתמודד, להגן על אינטרס ציבורי חיוני.
איל זנדברג: אבל ברגע שזה התאפשר, אז עברנו לחקיקה.
איל זנדברג: הכנסת עשתה את זה, לפי בקשת הממשלה, לחקיקה של הכנסת שמגדירה את הסמכויות.
איל זנדברג: עידו אמר, כמובן בצדק, שלאורך השנים המבנה המיוחד בישראל הוא שחוקים שלא בהכרח המהות שלהם היא חירומית מיידית נקבעו, התוקף שלהם הותלה על ידי הכנסת בקיומה של הכרזה על מצב חירום.
איל זנדברג: כך הכנסת פעלה לאורך שנים.
איל זנדברג: אנחנו מנסים בעצם – אנחנו, כלומר, הכנסת כמחוקקת, הממשלה כמתקינה תקנות וכמי שגם יוזמת – אני חושב שביחד שני המוסדות מנסים להוציא אותנו מהמקום הזה.
איל זנדברג: בראייה של 20 ומשהו שנים, אני חושב שהווקטור הוא אכן חיובי ואין לנו מחלוקת על כך שצריך להשלים גם את המהלכים.
איל זנדברג: יש הרבה מאוד, יש לא מעט נאמר, גם הצעות חוק שכבר הונחו על שולחני הוועדות ותקנות שהובאו לאישור ועדות.
איל זנדברג: והדברים לא התקדמו גם כי הוועדות היו עסוקות.
איל זנדברג: כמובן בשנה וחצי האחרונות לא היה כל כך תפקוד רגיל גם מצד הממשלה.
איל זנדברג: ואני יכול להגיד שאנחנו מחויבים, ברגע שהכנסת תחזור לפעילות רגילה ותקום ממשלה, לא משנה איזו ממשלה, לחדש את כל אותם דיונים שהופסקו ולחדש גם את עבודת המטה במקום שנדרש כדי להביא את הצעות החוק.
איל זנדברג: ומכיוון שלפי תקנון הכנסת, באמת ההמלצה, למרות בקשת הממשלה לשנה, ההמלצה כנראה כאן תהיה לא יותר, אם בכלל, אבל יותר מארבעה חודשים, אז המעקב והפיקוח על הממשלה בנושא בלאו הכי יתקיים.
אורנה ברביבאי: בהכרח, כן.
איל זנדברג: וגם בעוד ארבעה חודשים, אני לא יודע אם נספיק כבר לתקן דברים, אבל אנחנו בהחלט נוכל להראות שאנחנו באותה מגמה.